CELEX: 62012TN0256
Language: el
Date: 2012-06-13 00:00:00
Title: Υπόθεση T-256/12: Προσφυγή της 13ης Ιουνίου 2012 — Hautau κατά Επιτροπή

28.7.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 227/31
            
         Προσφυγή της 13ης Ιουνίου 2012 — Hautau κατά Επιτροπή
   (Υπόθεση T-256/12)
   2012/C 227/53
   Γλώσσα διαδικασίας: η γερμανική
   
      Διάδικοι
   
   
      Προσφεύγουσα: Hautau GmbH (Helpsen, Γερμανία) (εκπρόσωπος: C. Peter, δικηγόρος)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την προσβαλλόμενη απόφαση C(2012) 2069 τελικό της Επιτροπής, της 28ης Μαρτίου 2012, στην υπόθεση COMP/39.452 –Μηχανισμοί ανοίγματος για παράθυρα και πορτοπαράθυρα–, καθόσον αφορά την προσφεύγουσα,
            
         
               —
            
            
               επικουρικά, να μειώσει ευλόγως το πρόστιμο που έχει επιβληθεί στην προσφεύγουσα,
            
         
               —
            
            
               να καταδικάσει την καθής στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής η προσφεύγουσα προβάλλει εννέα λόγους ακύρωσης.
   
               1)
            
            
               Πρώτος λόγος: Η απόφαση για την επιβολή προστίμου στηρίζεται, κακώς, στην αντίληψη ότι υπήρξε παράβαση του άρθρου 101 ΣΛΕΕ, πράγμα όμως που αποκλείεται, διότι η άλλη ενδιαφερόμενη πλευρά στην αγορά γνώριζε πλήρως και επιθυμούσε τη διεξαγωγή των συνομιλιών.
            
         
               2)
            
            
               Δεύτερος λόγος: Η απόφαση για την επιβολή προστίμου στηρίζεται, κακώς, στην αντίληψη ότι οι συνομιλίες μεταξύ των ενδιαφερόμενων επιχειρήσεων αφορούσαν άλλους μηχανισμούς ανοίγματος και όχι τους μηχανισμούς ανοίγματος με ανάκλιση.
            
         
               3)
            
            
               Τρίτος λόγος: Εν πάση περιπτώσει, ακόμη και αν υπήρξε παράβαση του άρθρου 101 ΣΛΕΕ, κακώς η απόφαση για την επιβολή προστίμου στηρίζεται στην αντίληψη ότι οι αντιβαίνουσες στους κανόνες του ανταγωνισμού ενέργειες αφορούσαν επίσης τους ειδικούς μηχανισμούς ανοίγματος.
            
         
               4)
            
            
               Τέταρτος λόγος: Ομοίως, είναι εσφαλμένη η άποψη ότι η προσφεύγουσα μετέσχε σε αντιβαίνουσες ενδεχομένως στους κανόνες του ανταγωνισμού συμφωνίες των οποίων τα αποτελέσματα εκτείνονταν πέραν των ορίων της επικράτειας της Ομοσπονδιακής Δημοκρατίας της Γερμανίας. Ζήτημα παράβασης του άρθρου 101 ΣΛΕΕ από την προσφεύγουσα θα μπορούσε να τεθεί το πολύ σε σχέση με την ιταλική και την ελληνική αγορά για το 2007.
            
         
               5)
            
            
               Πέμπτος λόγος: Η προσφεύγουσα συνάγει περαιτέρω από τον δεύτερο, τον τρίτο και τον τέταρτο λόγο ακύρωσης τον προβαλλόμενο επικουρικά ισχυρισμό ότι κακώς ελήφθησαν υπόψη κατά τον υπολογισμό του ύψους του προστίμου ο κύκλος εργασιών που πραγματοποιήθηκε με τους μηχανισμούς συρόμενων κουφωμάτων και με τους ειδικούς μηχανισμούς ανοίγματος και ο κύκλος εργασιών που πραγματοποιήθηκε εκτός Γερμανίας. Λόγω του συνυπολογισμού του κύκλου εργασιών στις δύο αυτές περιπτώσεις, το ύψος του κύκλου εργασιών στο οποίο βασίστηκε ο υπολογισμός του βασικού ποσού καθορίστηκε από την καθής σε πολύ υψηλό ποσό. Επομένως, συντρέχει παράβαση του άρθρου 23, παράγραφος 3, του κανονισμού 1/2003.
            
         
               6)
            
            
               Έκτος λόγος: Η προσφεύγουσα προβάλλει επίσης ως επικουρικό λόγο τον ισχυρισμό ότι ο υπολογισμός του προστίμου ενέχει σφάλματα εκτίμησης, όσον αφορά τη βαρύτητα της παράβασης και το ποσό της προσαύξησης που επιβλήθηκε με σκοπό την εξασφάλιση αποτρεπτικού αποτελέσματος (το λεγόμενο «επιπρόσθετο ποσό»). Το ποσοστό που συναρτάται προς τη βαρύτητα της παράβασης και προς το αποτρεπτικό αποτέλεσμα καθορίστηκε, σε σχέση με την προσφεύγουσα, σε υπερβολικά υψηλό επίπεδο. Επομένως, συντρέχει παράβαση του άρθρου 23, παράγραφος 3, του κανονισμού 1/2003 ακόμη και από την άποψη αυτή.
            
         
               7)
            
            
               Έβδομος λόγος: Η προσφεύγουσα προβάλλει επίσης ως επικουρικό λόγο την παράβαση του άρθρου 23, παράγραφος 3, του κανονισμού 1/2003, διότι κακώς ελήφθη υπόψη ο κύκλος εργασιών που πραγματοποίησε η προσφεύγουσα με τις άλλες επιχειρήσεις της σύμπραξης.
            
         
               8)
            
            
               Όγδοος λόγος: Η απόφαση ενέχει επίσης σοβαρές πλημμέλειες ως προς την αιτιολογία της. Επομένως, πρέπει να ακυρωθεί λόγω παράβασης του άρθρου 296 ΣΛΕΕ και της συνακόλουθης προσβολής των εν γένει δικαιωμάτων άμυνας της προσφεύγουσας, ανεξάρτητα από το αν η προσφεύγουσα μετέσχε σε συμφωνίες αντιβαίνουσες στο άρθρο 101 ΣΛΕΕ. Οι πλημμέλειες αυτές δεν είναι δυνατόν να θεραπευθούν κατά την παρούσα διαδικασία.
            
         
               9)
            
            
               Ένατος λόγος: Κακώς η Επιτροπή θεώρησε ότι η προσφεύγουσα μετέσχε από τις 16 Νοεμβρίου 1999 μέχρι τις 3 Ιουλίου 2007 στις συμφωνίες που, κατά την Επιτροπή, αντέβαιναν στους κανόνες του ανταγωνισμού. Η αιτίαση ότι υπήρξε μια ενιαία και διαρκής παράβαση από τις 16 Νοεμβρίου 1999 μέχρι τις 3 Ιουλίου 2007 δεν ευσταθεί, αν ληφθεί υπόψη αφενός ότι υπήρξε αυτοτελής αύξηση των τιμών για το 2001 και αφετέρου ότι δεν υπήρξε καμία συμφωνία για το 2002. Επομένως, η απόφαση θα μπορούσε να αφορά, το πολύ, τον χρόνο από το 2003 και εντεύθεν. Εν πάση περιπτώσει, όσον αφορά την αιτίαση για συμπεριφορά της προσφεύγουσας που υπήρξε επιζήμια για τον ανταγωνισμό πέραν των ορίων της γερμανικής αγοράς, θα μπορούσε να της καταλογιστεί παράβαση του άρθρου 101 ΣΛΕΕ το πολύ για το 2007. Η προσφεύγουσα είναι συνεπώς της γνώμης ότι δεν επιτρέπεται να γίνει δεκτό ότι η διάρκεια της παράβασής της ανήλθε σε επτά έτη και επτά μήνες.